bluuebunny/crossref_metadata_2025 huggingface dataset:
Μελέτη του ρόλου της σεροτονίνης και της σηματοδότησης μέσω Wnt και BMP μονοπατιών στον έλεγχο της οστεοβλαστικής δραστηριότητας σε ασθενείς με αγκυλοποιητική σπονδυλίτιδα
Authors: Κλαυδιανού Καλλιόπη
Published: September 2021

Υπάρχουν δεδομένα που εισηγούνται ότι η σεροτονίνη είναι αναστολέας του οστικού σχηματισμού. Στόχος μας ήταν να εκτιμήσουμε: i) τα επίπεδα σεροτονίνης ορού σε ασθενείς με αγκυλοποιητική σπονδυλίτιδα (AΣ), μια πρότυπη νόσο οστικού σχηματισμού, σε σύγκριση με ασθενείς με ρευματειδή αρθρίτιδα (ΡΑ) και υγιείς μάρτυρες ii) την επίδραση (επιδράσεις) των TNFα αναστολέων στα επίπεδα σεροτονίνης ορού στα επίπεδα σεροτονίνης ορού σε ασθενείς με ΑΣ και ΡΑ και iii) την επίδραση (επιδράσεις) του ορού των ασθενών με ΑΣ στη σηματοδοτηση της σεροτονίνης. Τα επίπεδα σεροτονίνης ορού μετρήθηκαν σε 47 ασθενείς με ΑΣ, 28 ασθενείς με ΡA και 40 υγιείς μάρτυρες με RIA. Έγινε t-test για να εκτιμήσουμε τις διαφορές ανάμεσα στις ομάδες. Η επίδραση του ορού στη σηματοδότηση της σεροτονίνης εκτιμήθηκε με τη χρήση μιας ανθρώπινης οστεοβλαστικής σειράς, των Saos2, ενώ η εκτίμηση των επιπέδων του phospho-CREB με western immunoblots. Τα επίπεδα σεροτονίνης ορού ήταν στατιστικά σημαντικά χαμηλότερα στους ασθενείς με AΣ σε σύγκριση με τους υγιείς μάρτυρες (mean ± SEM ng/ml: 122.9 ± 11.6 vs 177.4 ± 24.58, p=0.038) και τους ασθενείς με ΡΑ (mean ± SEM ng/ml: 244.8 ± 37.5, p=0.0004). Οι ασθενείς με ΑΣ που λάμβαναν TNFα αναστολείς είχαν σημαντικά χαμηλότερα επίπεδα σεροτονίνης σε σύγκριση με τους ασθενείς με ΑΣ που δε λάμβαναν τέτοια θεραπεία (mean ± SEM ng/ml: 95.8 ± 14.9 vs 149.2 ± 16.0, p=0.019). Τα επίπεδα σεροτονίνης ορού σχετίζονταν αντίστροφα με την επαγωγή της έκφρασης του pCREB στα κύτταρα Saos-2, που προσομοιάζουν με οστεοβλάστες. Τα επίπεδα σεροτονίνης ορού είναι χαμηλά σε ασθενείς με ΑΣ και μειώνονται περαιτέρω κατα τη διαρκεια της θεραπείας με anti-TNFα. Οι διαφορές στα επίπεδα σεροτονίνης φαίνεται να έχουν λειτουργική επίδραση στα ομοιάζοντα με οστεοβλάστες κύτταρα Saos-2. Συνεπώς, η σεροτονίνη μπορεί να εμπλέκεται στο σχηματισμό νέου οστού στην ΑΣ.
Detecting malicious insider threat in cloud computing environments
Authors: Πιτροπάκης Νικόλαος
Published: September 2021

Η συγκεκριμένη διδακτορική διατριβή πραγματεύεται την αντιμετώπιση των επιθέσεων σε νεφοϋπολογιστικά συστήματα, οι οποίες προέρχονται από χρήστες με αυξημένα προνόμια. Προκειμένου να απαλειφθούν οι εν λόγω κίνδυνοι υλοποιήθηκε κατά πρώτον ένα σύστημα ενισχυμένης αυθεντικοποίησης, το οποίο προστατεύει τα δεδομένα των νεφοϋπολογιστικών συστημάτων, αφού αυξάνει σημαντικά την ασφάλειά τους. Κατά δεύτερον, δημιουργήθηκε ένα πρότυπο σύστημα ασφάλειας το οποίο κάνει χρήση της υλοποίησης του αλγορίθμου Smith Waterman σε τεχνολογία CUDA. Και οι δύο προσεγγίσεις αξιολογήθηκαν όσον αφορά τον πρόσθετο φόρτο και παρατηρήθηκε ότι λειτουργούν άρτια, ενισχύοντας την ασφάλειας ενός νεφοϋπολογιστικού συστήματος, χωρίς βέβαια να σπαταλούν υπολογιστικούς πόρους.
Η προστασία των περιουσιακών δικαιωμάτων του αναδόχου δημοσίας συμβάσεως σύμφωνα με την ΕΣΔΑ και το κοινοτικό δίκαιο
Authors: Καββαδά Δήμητρα
Published: September 2021

Η δυνατότητα ικανοποίησης των πάσης φύσεως αξιώσεων οικονομικού χαρακτήρα του αναδόχου δημοσίας συμβάσεως και η προστασία των περιουσιακών του δικαιωμάτων εν γένει κατά το στάδιο εκτέλεσης μίας δημόσιας σύμβασης αποτελεί ένα πολυδιάστατο ζήτημα το οποίο, στη σύγχρονη νομική πραγματικότητα, δεν αποτελεί αντικείμενο εξέτασης μόνο του εθνικού δικαίου και της εθνικής νομολογίας, αλλά δέχεται έντονες επιδράσεις τόσο από το κοινοτικό δίκαιο και τη νομολογία του ΔΕΕ,αλλά και το δίκαιο της ΕΣΔΑ, όπως διαμορφώνεται από τη νομολογία του ΕΔΔΑ. Η παρούσα μελέτη αποτελεί μια προσπάθεια να καταδειχθεί ότι η νομική θέση του αναδόχου δημοσίας συμβάσεως και ο τρόπος διαμόρφωσης του επιπέδου δικαστικής προστασίας του, προσλαμβάνει ένα νέο περιεχόμενο,στο πλαίσιο των υπερεθνικών επιδράσεων που δέχεται το δίκαιο των δημοσίων συμβάσεων από το κοινοτικό δίκαιο και το δίκαιο της ΕΣΔΑ. Από την μία πλευρά το κοινοτικό δίκαιο, εδώ και αρκετά χρόνια, ρυθμίζει με ειδικές και αναλυτικές διατάξεις τη διαδικασία ανάθεσης μίας δημόσιας σύμβασης, επιβάλλοντας την τήρηση συγκεκριμένων κανόνων που αποσκοπούν στη διασφάλιση της λειτουργίας του ανταγωνισμού, της διαφάνειας και της αρχής της ίσης μεταχείρισης εντός της Ευρωπαϊκής Ένωσης, στο πλαίσιο της λειτουργίας της ενιαίας αγοράς, και, μέσω της δημιουργικής ερμηνείας του από το ΔΕΕ και της δέσμευσης που παράγεται για τα κράτη-μέλη, υπεισέρχεται στη ρύθμιση δικαιωμάτων και υποχρεώσεων και κατά το στάδιο εκτέλεσης της σύμβασης, όταν διακυβεύεται η τήρηση των ανωτέρω κανόνων, γεγονός που επηρεάζει έμμεσα και τη δυνατότητα προστασίας των περιουσιακών δικαιωμάτων του αναδόχου. Από την άλλη πλευρά, το δίκαιο της ΕΣΔΑ και η εφαρμογή του, μέσω της νομολογίας του ΕΔΔΑ στον ιδιόμορφο τομέα των δημοσίων συμβάσεων, αν και φαίνεται εκ πρώτης όψεως συμπτωματική, δημιουργεί μία πρόσθετη δυνατότητα ικανοποίησης των οικονομικών αξιώσεων του αναδόχου δημόσιας σύμβασης. Η εξέταση του ζητήματος της παρούσας μελέτης με βάση τα νομολογιακά δεδομένα των ανωτέρω υπερεθνικών δικαστηρίων (ΔΕΕ και ΕΔΔΑ) παρέχει απαντήσεις σε μείζονος σημασίας ζητήματα, ως προς τη νομική θέση του αναδόχου και τη δυνατότητα πραγματικής και ουσιαστικής δικαστικής προστασίας του, κατά πρώτον σε υπερεθνικό επίπεδο και κατά δεύτερον σε εθνικό επίπεδο, μέσω των υποχρεώσεων συμμόρφωσης που συνεπάγεται η εφαρμογή του κοινοτικού δικαίου και του δικαίου της ΕΣΔΑ για τα όργανα της εθνικής έννομης τάξης. Πάντως, ανεξάρτητα από τις νέες παραμέτρους υπερεθνικής προέλευσης που φαίνεται να υπεισέρχονται στο στάδιο εκτέλεσης της σύμβασης, ο βαθμός και ο τρόπος συμμόρφωσης των εθνικών δικαστηρίων και της διοίκησης προς τις επιταγές του κοινοτικού δικαίου και του δικαίου της ΕΣΔΑ είναι εν τέλει καθοριστικός για τη διαμόρφωση του επιπέδου προστασίας των περιουσιακών δικαιωμάτων του αναδόχου δημοσίας συμβάσεως.
Ο ρόλος της Διδασκαλικής Ομοσπονδίας Ελλάδας στην επιμόρφωση των εκπαιδευτικών
Authors: Τριανταφύλλου Ελένη
Published: September 2021

Η παρούσα εργασία εξετάζει τον θεσμό της επιμόρφωσης των εκπαιδευτικών από θεωρητική και εμπειρική σκοπιά. Στο πρώτο μέρος, το θεωρητικό συζητείται η αξία και η αναγκαιότητα της επιμόρφωσης των εκπαιδευτικών, ενώ γίνεται η ιστορική αναδρομή του θεσμού της επιμόρφωσης και η περιγραφή του σημερινού επιμορφωτικού τοπίου στη χώρα μας. Ένα από τα κεφάλαια του θεωρητικού μέρους της εργασίας αφιερώνεται στον ρόλο της Διδασκαλικής Ομοσπονδίας Ελλάδας (ΔΟΕ) στη χάραξη και στην άσκηση της εκπαιδευτικής πολιτικής. Πιο συγκεκριμένα, περιγράφονται οι πρώτες εκπαιδευτικές συνδικαλιστικές οργανώσεις στην Ελλάδα μέχρι τη δημιουργία της ΔΟΕ. Οι απόψεις της ΔΟΕ για την επιμόρφωση αναλύονται και ερμηνεύονται με πρωτογενείς πηγές τα τεύχη του Διδασκαλικού Βήματος της περιόδου 1964 – 2004 και την εκπαιδευτική νομοθεσία της ίδιας περιόδου. Στο δεύτερο μέρος της εργασίας, το εμπειρικό, η επιμόρφωση των εκπαιδευτικών της πρωτοβάθμιας εκπαίδευσης εξετάζεται μέσω ημιδομημένων συνεντεύξεων με συμμετέχοντες πρώην και νυν μέλη του διοικητικού συμβουλίου της ΔΟΕ. Οι διαπιστώσεις της έρευνας μπορούν να φανούν χρήσιμες στους εκπαιδευτικούς, στους συνδικαλιστικούς εκπροσώπους των εκπαιδευτικών, στους διαμορφωτές της εκπαιδευτικής πολιτικής και σε άλλους ερευνητές.
Ο ρόλος της εκπαίδευσης στις κλινικές δεξιότητες στην ασφαλή φροντίδα των ασθενών
Authors: Μοιρασγεντή Μαρία
Published: September 2021

Ο βέλτιστος συνδυασμός εκπαίδευσης σε συνθήκες προσομοίωσης, κλινικής άσκησης υπό επίβλεψη σε πραγματικό περιβάλλον και αξιολόγησης στο χώρο εργασίας με κατάλληλα εργαλεία, αποτελεί την πρόκληση που πρέπει να ξεπεράσει η εκπαίδευση για να διασφαλίσει την ποιότητα των μελλοντικών επαγγελματιών υγείας και την ασφάλεια των ασθενών. Η μελέτη αυτή προσδοκά να συμβάλλει στο σχεδιασμό μιας δομημένης μεθόδου εκπαίδευσης κλινικών δεξιοτήτων που να συμβάλλει στην ασφάλεια των ασθενών. Πραγματοποιήθηκε εκπαιδευτικό πρόγραμμα κατά το οποίοι οι φοιτητές εφάρμοσαν τις δεξιότητες της μέτρησης αρτηριακής πίεσης και της αιμοληψίας, αμέσως μετά την εκπαίδευσή τους σε συνθήκες προσομοίωσης, σε πραγματικούς ασθενείς υπό την άμεση επίβλεψη των εκπαιδευτών τους. Οι φοιτητές αξιολογήθηκαν με τη χρήση της Άμεσης Παρατήρησης Κλινικών Δεξιοτήτων (DOPS) και λίστας σφαλμάτων αμέσως μετά την εκπαίδευσή τους σε προσομοίωση. Μετά την πρώτη εφαρμογή των κλινικών δεξιοτήτων ακολούθησε εκπαίδευση ένας-προς-έναν σε πραγματικούς ασθενείς και στις δυο δεξιότητες. Ύστερα από την ολοκλήρωση της εκπαίδευσης και σε επόμενη ημέρα οι φοιτητές αξιολογήθηκαν και πάλι στις δυο δεξιότητες με τη χρήση των ίδιων εργαλείων. Τα αποτελέσματα της αξιολόγησης της εκπαίδευσης σε συνθήκες προσομοίωσης και για τις δυο δεξιότητες έδειξαν ότι οι φοιτητές, παρόλο που είχαν πρόσφατα εκπαιδευτεί στις συνθήκες αυτές, δεν απέδωσαν ικανοποιητικά με πραγματικούς ασθενείς. Η μεταφορά των δεξιοτήτων από την προσομοίωση στο πραγματικό κλινικό περιβάλλον δεν ήταν πλήρης, αλλά υπήρχαν δεξιότητες, όπως αυτές που αφορούσαν τον επαγγελματισμό, που μεταφέρθηκαν σε ικανοποιητικό επίπεδο. Η αξιολόγηση της εκπαίδευσης με πραγματικούς ασθενείς έδειξε, ότι υπήρχε στατιστικά σημαντική βελτίωση της απόδοσης των φοιτητών και στις δυο δεξιότητες. Η εκπαίδευση των φοιτητών στη μέτρηση αρτηριακής πίεσης και στην αιμοληψία με τη χρήση της DOPS φάνηκε να έχει ευεργετική επίδραση στην απόδοση τους. Ταυτόχρονα, υπήρξε στατιστικά σημαντική βελτίωση στην κατάλληλη προσαρμογή των φοιτητών στα απροσδόκητα προβλήματα που προέκυψαν και στην αναζήτηση βοήθειας όταν χρειάστηκε και στις δυο δεξιότητες. Αυτό σε συνδυασμό με τη σημαντική μείωση των λαθών που έκαναν οι φοιτητές και στις δυο δεξιότητες μετά την εκπαίδευσή τους, υποδεικνύει ότι αυτός ο τρόπος εκπαίδευσης συμβάλλει στην ασφάλεια των ασθενών. Τα αποτελέσματα αυτά μπορούν να συμβάλλουν σημαντικά στη διαμόρφωση μίας στρατηγικής εκπαίδευσης στις κλινικές δεξιότητες. Η ιδανική μέθοδος, λοιπόν, εκπαίδευσης στις κλινικές δεξιότητες, όπως φάνηκε και από την παρούσα μελέτη, πρέπει να ξεκινάει από την καθολική εκπαίδευση των φοιτητών σε συνθήκες προσομοίωσης και να συνεχίζεται με εκπαίδευση υπό επίβλεψη στο κλινικό περιβάλλον και αξιολόγηση με τη χρήση εργαλείων άμεσης παρατήρησης.
Μελέτη της θνησιμότητας που σχετίζεται με τα επεισόδια καύσωνα κατά τη θερινή περίοδο των ετών 1945-2010 στο Δήμο Θεσσαλονίκης
Authors: Ζουμάκης Μιχαήλ
Published: September 2021

Σαν αποτέλεσμα της κλιματικής αλλαγής αναμένεται να αυξηθεί η συχνότητα εμφάνισης ισχυρών καυσώνων και οι πυκνοδομημένες αστικές περιοχές να είναι ιδιαίτερα ευάλωτες λόγω του φαινομένου της αστικής νησίδας θερμότητας και της συνδυασμένης επίδρασης της ατμοσφαιρικής ρύπανσης και της ισχυρής θερμικής καταπόνησης στην ανθρώπινη υγεία. Η έρευνα έχει επικεντρωθεί στη διερεύνηση των παραγόντων που σχετίζονται με την ακραία θερμική επιβάρυνση κατά τη διάρκεια των ισχυρών επεισοδίων καύσωνα, με τη συνδυασμένη επίδραση θερμοκρασίας και υγρασίας και με τις συνθήκες ποιότητας του αστικού περιβάλλοντος. Ο πρωταρχικός στόχος αυτής της μελέτης ήταν να διερευνηθούν οι κύριοι παράγοντες που συμβάλλουν στην ανθρώπινη δυσφορία και την αυξημένη θνησιμότητα λόγω των περιβαλλοντικών συνθηκών κατά τη θερινή περίοδο των ετών 1931 - 2016 στο Δήμο Θεσσαλονίκης. Ο σχεδιασμός της παρούσας έρευνας, περιλαμβάνει δύο ερευνητικά ερωτήματα: I) Τη μελέτη του ρόλου της κλιματικής αλλαγής στη δυναμική ισορροπία και την αλληλεπίδραση μεταξύ χειμερινής και θερινής θνησιμότητας στη Θεσσαλονίκη, στην Ελλάδα και στην Ευρώπη. II) Τη μελέτη του ρόλου της θερμοκρασίας, της υγρασίας και της ποιότητας της ατμόσφαιρας στο περιβαλλοντικό στρες και στη θνησιμότητα στο Δήμο Θεσσαλονίκης, κατά τη διάρκεια της καλοκαιρινής περιόδου των ετών 1931 – 2016. Στα πλαίσια της δεύτερου ερωτήματος ερευνήθηκαν, για το Δήμο Θεσσαλονίκης, πέντε επιμέρους ερωτήματα – στόχοι: Τα επίπεδα του θερμικού στρες, η συνδυασμένη επίδραση της θερμοκρασίας και της υγρασίας, οι δείκτες ποιότητας της ατμόσφαιρας και η σχέση θνησιμότητας και θερμικού φορτίου. Από την ανάλυση των αποτελεσμάτων για το Δήμο Θεσσαλονίκης: (i) των δεικτών θερμικής καταπόνησης του ανθρώπινου οργανισμού, όπως της μέσης, μέγιστης και ελάχιστης θερμοκρασίας του αέρα, του αθροιστικού πλεονάσματος των μέγιστων θερμοκρασιών (με σημείο αναφοράς διάφορα όρια θερμοκρασίας) και της διάρκειας και της έντασης των επεισοδίων καύσωνα για τα έτη 1931 – 2016, (ii) των βιομετεωρολογικών δεικτών DI και RSI, για τα έτη 1946 – 2016 και (iii) των δεικτών AQI και ASI ποιότητας του ατμοσφαιρικού περιβάλλοντος για τα έτη 2005 – 2013 προκύπτει ισχυρή θερμική και περιβαλλοντική καταπόνηση κατά τη θερινή περίοδο στον πληθυσμό του κεντρικού πολεοδομικού συγκροτήματος της Θεσσαλονίκης. Η σχέση μεταξύ του θερμικού στρες και της αντίστοιχης επιπλέον θνησιμότητας (όπως εκφράζεται από το δείκτη EXD) κατά τον Ιούλιο μήνα στο Δήμο Θεσσαλονίκης ακολουθεί μία απλή (σχεδόν σιγμοειδή) συμπεριφορά.
Οι εκτενείς ρήσεις στον Πλαύτο ως μηχανισμός κωμικού αποτελέσματος και δραματικής συνοχής
Authors: Βασιλειάδης Πρόδρομος
Published: September 2021

Οι εκτενείς ρήσεις καταλαμβάνουν μία σημαντική θέση και ένα αξιόλογο ποσοστό στη μέχρι σήμερα σωζόμενη δραματουργία του Πλαύτου. Η λειτουργία τους κάθε φορά ποικίλει, το ίδιο η δομή και η θέση τους στη δομή της palliata (αρχή – μέση – τέλος). Είναι, καταρχήν, εμφανές το μεταθεατρικό φορτίο των εκτενών ρήσεων, καθώς δημιουργείται χάρη σε αυτές μία ριζική ανατροπή των προσδοκιών του κοινού. Ο δραματουργικός μηχανισμός των εκτενών ρήσεων δεν είναι στατικός και επαναλαμβανόμενος, αλλά διαπιστώνεται ότι ο Πλαύτος τον παραλλάζει, τον περιπλέκει. Μέσα από το κείμενο των εκτενών ρήσεων τις οποίες καταγράφουν οι ήρωες των κωμωδιών του δραματουργού, κοινοποιείται στο κοινό σταδιακά ένα ποσοστό πληροφοριών, οι οποίες ενημερώνουν τους ακροατές για τις σκέψεις, τους φόβους και τα μυστικά σχέδια που απεργάζονται οι εκφωνητές των μονολόγων. Στην παρούσα μελέτη ο στόχος ερμηνείας των εκτενών ρήσεων περιορίστηκε σε τρία θεατρικά έργα του Πλαύτου στα οποία ο servus callidus αποδεικνύει την παντοδυναμία του ως προς τον έλεγχο της διάρθρωσης της πλαύτειας κωμωδίας στην οποία ανήκει. Ο συγκεκριμένος χαρακτήρας λειτουργεί ταυτόχρονα ως auctor ο οποίος έχει συνθέσει το δικό του «έργο» εντός της πλαύτειας κωμωδίας—«έργο» το οποίο συνίσταται στο να εξομαλύνει μια περιπλοκή, απομακρύνοντας κάποια εμπόδια τα οποία προέκυψαν στην πορεία της εξέλιξης της κωμωδίας—με τους δικούς του ηθοποιούς (τους χαρακτήρες της κωμωδίας) οι οποίοι τώρα καλούνται να τροποποιήσουν την πορεία της δράσης τους, να «διορθώσουν» τους αρχικούς τους ρόλους. Και ο ίδιος ο auctor υποδύεται κάποιον ρόλο στο ‘έργο’ του-ρόλος ο οποίος δεν αναδιπλώνει απαραίτητα τον ρόλο που του ανατέθηκε αρχικά από τον Πλαύτο. Υπό αυτές τις συνιστώσες, η πρώτη επιλεγμένη palliata αντιμετωπίζεται ως το αποτέλεσμα της συνύφανσης δύο απατών και συνακόλουθα της δραματοποίησής τους από τον ενορχηστρωτή πανούργο δούλο Palaestrio. Η δεύτερη επιλεγμένη κωμωδία στηρίζεται στο στοιχείο του αυτοσχεδιασμού τον οποίο μετέρχεται ο πανούργος δούλος για να αντιμετωπίσει τις callidae Bacchides. Η τρίτη επιλεγμένη palliata οφείλει την μοναδικότητα της στην παρέλαση πολλών διεκδικητών του ελέγχου της πλοκής, πέραν του βασικού auctor servus callidus Pseudolus, γεγονός που αναπόφευκτα οδηγεί στη σύγκρουση με τον Pseudolus. Παράλληλα, η κωμωδία αυτή είναι αυτοαναφορική, καθώς σε πολλά σημεία πίσω από τον φερώνυμο χαρακτήρα υπολανθάνει ο ίδιος ο δραματουργός και η τεχνική της σύνθεσης έργων.
Ανάλυση εστιακών και γενικευμένων ηλεκτροεγκεφαλογραφικών εκφορτίσεων σε σύνδρομα ιδιοπαθούς εστιακής και γενικευμένης επιληψίας της παιδικής ηλικίας
Authors: Κόκκινος Βασίλειος
Published: September 2021

Επιληψία είναι η προδιάθεση να υποφέρει κανείς από επαναλαμβανόμενες επιληπτικές κρίσεις και είναι η πιο συχνά εμφανιζόμενη σοβαρή νευρολογική κατάσταση. Στην παρούσα εργασία επιλέχθησαν ασθενείς με διάγνωση μιας εκ των δύο καλοήθων ιδιοπαθών συνδρόμων της παιδικής ηλικίας: ασθενείς με σύνδρομο Παναγιωτόπουλος και ασθενείς με σύνδρομο Αφαιρέσεων της Παιδικής Ηλικίας. Ως σύνδρομο Παναγιωτόπουλος χαρακτηρίζεται μια καλοήθης προδιάθεση για εστιακού χαρακτήρα επιληπτικές κρίσεις με συμπτώματα του αυτονόμου συστήματος και συχνή εξέλιξη σε status epilepticus, που απαντάται αποκλειστικά στην παιδική ηλικία. Ως σύνδρομο Αφαιρέσεων της Παιδικής Ηλικίας χαρακτηρίζεται μια καλοήθης προδιάθεση για επιληπτικές κρίσεις αφαιρέσεων γενικευμένου χαρακτήρα και αποτελεί το αρχετυπικό σύνδρομο των τυπικών επιληπτικών κρίσεων αφαίρεσης. Η παρούσα εργασία έχει ως στόχο την συνεισφορά στην κατανόηση των δύο αυτών καλόηθων και ιδιοπαθών συνδρόμων της παιδικής ηλικίας, μέσω της λεπτομερούς χωρο-χρονικής ανάλυσης των μεσοκρισικών και κρισικών αιχμών στο ηλεκτροεγκεφαλογράφημα των ασθενών. Συγκεκριμένα, χρησιμοποιήθηκε τοπογραφική ανάλυση στον δι-διάστατο χώρο των ηλεκτροδίων σε χρονικά διαστήματα πριν και μετά το μέγιστο δυναμικό της εκάστοτε μεσοποιημένης επιληπτικής αιχμής προκειμένου να αποτυπωθεί με λεπτομέρεια η πορεία αυτής στον φλοιό των ημισφαιρίων κατά την εξέλιξή της.
Η Γραμματική του Νεοφύτου Καυσοκαλυβίτου
Authors: Πιτσινέλης Γεώργιος
Published: September 2021

Αντικείμενο της διδακτορικής διατριβής αποτελεί η ερμηνεία (γνωστή ως "Γραμματική") του Νεοφύτου Καυσοκαλυβίτου στο τέταρτο βιβλίο της "Γραμματικής Εισαγωγής" του Θεοδώρου Γαζή που αποτέλεσε βασικό διδακτικό εγχειρίδιο του συντακτικού από τον 15ο αι. μέχρι και τον 18ο αι. Ο Νεόφυτος υπήρξε σημαντικός διδάσκαλος του 18ου αιώνος, πρώτος διευθυντής της Αθωνιάδος Σχολής και διδάσκαλος σε πολλές σχολές του ελλαδικού χώρου και των παραδουνάβιων περιοχών. Αρχικά, καταγράφεται η βιογραφία και εργογραφία του συγγραφέως, εκδεδομένη και ανέκδοτη, καθώς και η διδακτική δραστηριότητά του. Στην συνέχεια, εντάσσεται η "Γραμματική" στο πλαίσιο της διδασκαλίας των αρχαίων ελληνικών, και ειδικώτερα της γραμματικής και του συντακτικού, στο Βυζάντιο και την μεταβυζαντινή περίοδο. Ακολουθεί η περιγραφή και ανάλυση της μορφής και των χαρακτηριστικών της εκδόσεως του συγκεκριμένου έργου (έκδ. 1768). Επίσης, αναλύονται το περιεχόμενο, η μεθοδολογία και η στοχοθεσία συγγραφής καθώς και οι πηγές (πάνω από 70 συγγραφείς της αρχαίας ελληνικής, βυζαντινής και μεταβυζαντινής περιόδου) που έλαβε υπόψιν ο συγγραφέας κατά την σύνθεση του έργου. Ακολούθως, η "Γραμματική" συγκρίνεται με τις προγενέστερες ερμηνείες του έργου του Γαζή, στις οποίες αναφέρεται ο Νεόφυτος, δηλαδή του Γερασίμου Βυζαντίου και του Ηλία Ανδρέα Βουρδιγαληνσίου. Παράλληλα, συγκρίνεται με το έργο του Ευγενίου Βούλγαρι "Κριτικαί Επιστάσεις", που αποτελείται από περίπου 650 κριτικές παρατηρήσεις και διορθώσεις του Βούλγαρι στην "Γραμματική". Τέλος, συγκρίνεται με την "Γραμματική" του Αθανασίου Παρίου, που αποτελεί συνοπτικότερη επεξεργασμένη μορφή του συγκεκριμένου έργου του Νεοφύτου.
Κυκλικές διακυμάνσεις στη διεθνή οικονομία
Authors: Κωνσταντάκης Κωνσταντίνος
Published: September 2021

Η παρούσα Διδακτορική Διατριβή (Δ.Δ.) μελετά τις κυκλικές διακυμάνσεις, τόσο σε διεθνές, όσο και εθνικό επίπεδο και χωρίζεται σε τρία μέρη. Στο πρώτο μέρος εξετάζεται η διάδοση της κρίσης χρέους μεταξύ των οικονομιών των Ηνωμένων Πολιτειών της Αμερικής (ΗΠΑ) και της Ευρωπαϊκής Ένωσης (ΕΕ), ενώ παράλληλα εξετάζονται οι δυναμικές αλληλεξαρτήσεις μεταξύ των βασικών οικονομιών που απαρτίζουν τη Διεθνή οικονομία. Στη συνέχεια, η εργασία εξετάζει το συγχρονισμό των ασκούμενων δημοσιονομικών πολιτικών από τα διάφορα κράτη της ΕΕ. Στο δεύτερο μέρος, η Δ.Δ. εστιάζει στη μελέτη της οικονομίας των ΗΠΑ. Πιο συγκεκριμένα, διερευνάται η σχέση αιτιότητας μεταξύ των διακυμάνσεων στην ποσότητα χρήματος και στην οικονομική δραστηριότητα. Στη συνέχεια, η διατριβή εισάγει στη βιβλιογραφία έναν νέο οικονομετρικό έλεγχο για την ύπαρξη Χρηματοοικονομικής Φούσκας (Financial Bubble) όπως και ένα νέο αλγόριθμο για την περιοδολόγησή της. Επιπλέον, μελετά σε επίπεδο κλάδων οικονομικής δραστηριότητας, εάν το μέγεθος των κλάδων επηρρεάζει την προώθηση της καινοτομικότητας και τεχνολογικής αλλαγής στην οικονομία των ΗΠΑ. Στο τρίτο και τελευταίο μέρος, η διατριβή εστιάζεται στην Ελληνική οικονομία και στις επιπτώσεις της πρόσφατης κρίσης. Αναλυτικότερα, διερευνώνται οι παράγοντες που επηρεάζουν τις διακυμάνσεις της Ελληνικής οικονομίας την περίοδο 1996-2014. Τέλος, εισάγεται στη βιβλιογραφία ένας νέος έλεγχος βραχυχρόνιας αιτιότητας, ικανός να ενσωματώσει τόσο ποιοτικές όσο και ποσοτικές μεταβλητές, και στη συνέχεια αυτός χρησιμοποιείται για τη διερεύνηση των αιτιακών παραγόντων των πωλήσεων των αυτοκινήτων στην περιοχή της Αθήνας. Η εφαρμογή των ως άνωθεν αναπτυχθέντων μεθοδολογικών εργαλείων υπήρξε, γενικά, ιδιαίτερη ικανοποιητική.
Αναερόβια χώνευση υγρών αποβλήτων βιομηχανιών καλλυντικών μετά από οξειδωτικές διεργασίες με αντιδραστήρια Fenton
Authors: Κανελλόπουλος Δημήτριος
Published: September 2021

Η βιομηχανία καλλυντικών είναι μια ακμάζουσα βιομηχανία, όπου μόνο στην Ευρώπη, είχε έσοδα για το 2004 7.2 δισεκατομμύρια από το λιανεμπόριο και απασχολούσε 1.7 εκατομμύρια άτομα.Τα απόβλητα από βιομηχανίες καλλυντικών, χαρακτηρίζονται από υψηλές συγκεντρώσεις COD , ολικά αιωρούμενων στερεών (TSS) , απορρυπαντικών, λιπών και ελαίων και υψηλό λόγο COD/BOD, που τα κάνει δύσκολα βιοαποικοδομήσιμα αν διατεθούν απευθείας σε βιολογική επεξεργασία. Για το λόγο αυτό, έχουν αναπτυχθεί μέθοδοι προ επεξεργασίας του αποβλήτου, πριν την είσοδό του στην βιολογική επεξεργασία. Στην παρούσα εργασία γίνεται μια μελέτη των χαρακτηριστικών των αποβλήτων μιας τυπικής βιομηχανίας καλλυντικών και εξετάζεται η επίδραση των οξειδωτικών δράσεων με αντιδραστήρια Fenton, στην απομάκρυνση του ολικού οργανικού άνθρακα. Στην συνέχεια μελετάται η επίδραση της χρήσης αναερόβιας επεξεργασίας αντί της αερόβιας με την βοήθεια εργαστηριακής κλίμακας αναερόβιου χωνευτήρα 5 λίτρων, όπου και καταγράφεται η παραγωγή βιοαερίου και μεθανίου. Στο τελευταίο κομμάτι της εργασίας, παρουσιάζεται η βιολογική μονάδα επεξεργασίας, κατά την διάρκεια της επεξεργασίας αποβλήτων με την μέθοδο PAC και συγκρίνεται με την μετέπειτα μετάβαση της μονάδας στην χρήση αντιδραστηρίων Fenton ως μεθόδου προ επεξεργασίας.Συνοπτικά αναφέρονται παρακάτω τα αποτελέσματα που προέκυψαν από την παρούσα διδακτορική διατριβή.•Τα απόβλητα της συγκεκριμένης βιομηχανίας καλλυντικών παρουσιάζουν κάποια ομοιογένεια σε παραμέτρους όπως COD, TSS, TOC, λιπών και ελαίων.•Η χρήση αντιδραστηρίων Fenton ελαττώνει σημαντικά την συγκέντρωση του ολικού οργανικού άνθρακα στο απόβλητο και βρέθηκαν τα σημεία που επιτυγχάνεται μεγαλύτερη απόδοση.•Αναπτύχθηκε μια εξίσωση με την βοήθεια του IBM SPSS Statistics που υπολογίζει με ικανοποιητική ακρίβεια την ελάττωση του TOC, σε σχέση με την συγκέντρωση υπεροξειδίου και θειικού σιδήρου.•Εξετάστηκε η προοπτική χρήσης αναερόβιας επεξεργασίας και βρέθηκαν οι βέλτιστες συνθήκες λειτουργίας ως προς την παραγωγή μεθανίου σε σχέση με τον βαθμό χημικής προ επεξεργασίας.
Ανάλυση της έκφρασης και κλινική αξιολόγηση του γονιδίου KLK-6 (καλλικρεΐνη-6) σε ασθενείς με ορθοκολικό καρκίνο
Authors: Χριστοδούλου Σπυρίδων
Published: September 2021

Μέλη της οικογένειας των καλλικρεϊνών έχουν σημαντική προγνωστική αξία σε διάφορους τύπους καρκίνου. Επιπλέον, ο ογκογόνος ρόλος της καλλικρεϊνης 6 (KLK6) στον καρκίνο του παχέος εντέρου και του ορθού έχει μελετηθεί. Η παρούσα διδακτορική διατριβή διερεύνησε την πιθανή προγνωστική αξία της έκφρασης mRNA της KLK6 ως μοριακού δείκτη στο αδενοκαρκίνωμα του παχέος εντέρου και του ορθού. Για το σκοπό αυτό, η έκφραση mRNA της KLK6 μελετήθηκε σε 110 πρωτοπαθή αδενοκαρκινώματα παχέος εντέρου και ορθού και σε 39 δείγματα παρακείμενου μη καρκινικού ιστού παχέος εντέρου και ορθού, αντίστοιχα. Δραματική υπερέκφραση mRNA της KLK6 παρατηρήθηκε στους κακοήθεις όγκους παχέος εντέρου και ορθού, και βρέθηκε μάλιστα να συνδέεται με υψηλή διήθηση από τον όγκο, παρουσία απομακρυσμένων μεταστάσεων και τη σταδιοποίηση κατά TNM. Επιπροσθέτως, η έκφραση mRNA της KLK6 φάνηκε να προβλέπει φτωχή ελεύθερη νόσου επιβίωση και ολική επιβίωση των ασθενών με καρκίνο παχέος εντέρου, ανεξάρτητα από το φύλο των ασθενών, την ηλικία, το μέγεθος και τη θέση του όγκου, τον ιστολογικό υπότυπο, το βαθμό αποδιαφοροποίησης (grade), τη φλεβική και λεμφική διήθηση, το στάδιο TNM, και την αγωγή με ακτινοθεραπεία και/ή χημειοθεραπεία. Μάλιστα, η ανάλυση επιβίωσης κατά Kaplan-Meier αποκάλυψε ότι ασθενείς με αδενοκαρκίνωμα παχέος εντέρου θετικό για την έκφραση mRNA της KLK6 και με αρνητικούς τοπικούς λεμφαδένες (N0) και/ή χωρίς απομακρυσμένες μεταστάσεις (M0) τείνουν να υποτροπιάζουν ή να υποκύπτουν στη νόσο πολύ πιο σύντομα, συγκριτικά με τους ασθενείς με αδενοκαρκίνωμα παχέος εντέρου αρνητικό για την έκφραση mRNA της KLK6 και με αρνητικούς τοπικούς λεμφαδένες (N0) και/ή χωρίς απομακρυσμένες μεταστάσεις (M0), αντίστοιχα. Εν κατακλείδι, η έκφραση mRNA της KLK6 θα μπορούσε να θεωρηθεί ως ένας νέος, ανεξάρτητος, μοριακός δείκτης δυσμενούς πρόγνωσης για το αδενοκαρκίνωμα παχέος εντέρου, με σημαντική προγνωστική αξία για τη νόσο αυτή, ειδικά δε για τους ασθενείς χωρίς τοπικές και απομακρυσμένες μεταστάσεις.
Πειραματική και αριθμητική μελέτη συγκολλητών συνδέσμων μεταξύ διαφορετικών υλικών
Authors: Χαριτίδης Παναγιώτης
Published: September 2021

Οι σύνδεσμοι που ως συνδετικό υλικό έχουν την κόλλα, είναι αρκετά ελκυστικοί σετομείς όπως η αεροναυπηγική, η αυτοκινητοβιομηχανία και στην επιστήμη τουπολιτικού μηχανικού. Η ομοιόμορφη κατανομή του φορτίου και η μείωσησυγκέντρωσης τάσεων στην περιοχή της κόλλησης είναι μερικά από ταπλεονεκτήματα που εμφανίζουν οι σύνδεσμοι με κόλλα, συγκριτικά με τουςμηχανικούς συνδέσμους. Ο σχεδιασμός ενός τέτοιου συνδέσμου θα πρέπει ναπραγματοποιείτε με τέτοιο τρόπο έτσι ώστε τύποι φόρτισης όπως η απόσχιση(cleavage) να μπορούν αποφευχθούν ή τουλάχιστον να ελαχιστοποιηθούν.Σκοπός της παρούσας διδακτορικής διατριβής είναι η πειραματική μελέτη και ηαριθμητική ανάλυση συμμετρικών και μη συμμετρικών συνδέσμων με στόχο τηνβαθύτερη διερεύνηση του φαινομένου, δεδομένου ότι στην διεθνή βιβλιογραφία,παρατηρούνται μεγάλες διαφορές μεταξύ των πειραματικών αποτελεσμάτων και τωνυπαρχόντων θεωρητικών προβλέψεων του συντελεστή καμπτικής ροπής, ιδίως μετάτη διάβρωση των υλικών του συνδέσμου, που είναι ένα τυχαίο γεγονός του οποίουτην έκταση δεν μπορούμε να προκαθορίσουμε, ιδιαίτερα στις περιπτώσεις ανόμοιωνυλικών. Επίσης, δεν υπάρχει ενιαία θεωρία για όλα τα μήκη κόλλησης. Οι σύνδεσμοι κατασκευάστηκαν στην Ελληνική Αεροπορική Βιομηχανία ( Ε.Α.Β) μεβάση την προδιαγραφή ASTM D-1002. Τα υλικά που χρησιμοποιήθηκαν είναι τοBoron/Epoxy (B/Ep) σε μορφή pre-preg και το αλουμίνιο 2024-Τ3, ενώ ως συνδετικόυλικό χρησιμοποιήθηκε η εποξική κόλλα FM94 της Cytec. Ο συνολικός αριθμός τωνδοκιμίων που κατασκευάστηκαν είναι 224, τα οποία αρχικά ομαδοποιήθηκαν στουςσυμμετρικούς (B/Ep-B/Ep) και μη συμμετρικούς συνδέσμους (B/Ep-Al) και ενσυνέχεια ταξινομήθηκαν ανάλογα με το μήκος κόλλησης (13, 20, 30 και 40mm) καιτο χρόνο παραμονής στο θάλαμο αλατονέφωσης (0, 72, 166, 236 ώρες) σεθερμοκρασία 35oC με 5% NaCl.Από την αρχική αυτή ταξινόμηση και ομαδοποίηση των συνδέσμων παρατηρούνταιπαράμετροι που μπορούν να μεταβάλλουν την αντοχή των συνδέσμων. Πρέπει ναεπισημανθεί ότι, ανεξάρτητα από τον αν οι σύνδεσμοι είναι συμμετρικοί ή όχι, τοπάχος της κόλλας όπως και το ελεύθερο μήκος των πλακών διατηρείται σταθερό,δηλαδή 0.04mm και 63.5mm , αντίστοιχα. Ο σχεδιασμός συνδέσμου με απλό επίθεμα θα πρέπει να εξασφαλίζει την ομαλήμετάβαση της δύναμης από την μία διεπιφάνεια στην άλλη μέσω της κόλλας,μειώνοντας τις τάσεις στην περιοχή κόλλησης. Για τον προσδιορισμό των δυνάμεωνκαι των τάσεων, διεξήχθησαν πειράματα, τα αποτελέσματα των οποίων με λετήθηκανκαι επιβεβαιώθηκαν με την επίλυση των αναλυτικών λύσεων και προσομοίωσης,βελτιώνοντας κυρίως τα αποτελέσματα του συντελεστή καμπτικής ροπής, ο οποίοςεπηρεάζει τις τάσεις-παραμορφώσεις στα άκρα της κόλλησης.
Numerical modelling of the ultrasound effect on bone fracture healing
Authors: Γρίβας Κωνσταντίνος
Published: September 2021

Η πώρωση οστικών καταγμάτων είναι μια εξαιρετικά σύνθετη διεργασία κατά τη διάρκεια της οποίας ποικίλοι κυτταρικοί και μοριακοί μηχανισμοί λαμβάνουν χώρα. Σκοπό της διδακτορικής διατριβής αποτέλεσε η δημιουργία ενός νέου πρότυπου υπολογιστικού εργαλείου το οποίο θα προσομοιώνει τη διαφοροποίηση των ιστών μετά από κάταγμα και θα διερευνεί την επίδραση των χαμηλής έντασης υπερήχων στη διαδικασία πώρωσης οστικών καταγμάτων, παρέχοντας εις βάθος καινούργια γνώση αναφορικά με τους ακριβείς μηχανισμούς που οδηγούν στην επιτάχυνση της ανάπλασης των καταγματικών οστών. Η παρούσα διδακτορική διατριβή υλοποιήθηκε σε τρεις φάσεις. Κατά τη διάρκεια της πρώτης φάσης αναπτύχθηκε μια νέα και απλή Μέθοδος Τοπικών Ολοκληρωτικών Εξισώσεων χωρίς Διακριτοποίηση (ΜΤΟχΔ) για την επίλυση του γραμμικού και μη-γραμμικού προβλήματος του πολλαπλασιασμού των μεσεγχυματικών κυττάρων με στόχο τη διερεύνηση της πιο αντιπροσωπευτικής από τις δύο περίπτωσης. Ακολούθως κατά τη διάρκεια της δεύτερης φάσης εργασιών υλοποιήθηκε ένα υβριδικό βιολογικό μαθηματικό μοντέλο βασισμένο σε αυτό της Peiffer et al. (2011). Το μοντέλο αυτό αποτελείται από α) ένα σύστημα Μερικών Διαφορικών Εξισώσεων (ΜΔΕ) που περιγράφει τη χωροχρονική εξέλιξη κυττάρων, αυξητικών παραγόντων, ιστών και της ακουστικής πίεσης του υπερήχου και β) ένα σύστημα εξισώσεων ταχύτητας για τα ενδοθηλιακά κύτταρα που ακτινογραφεί την ανάπτυξη του δικτύου των αιμοφόρων αγγείων. Η επίδραση των υπερήχων στο πολυεπίπεδο βιολογικό μοντέλο ελήφθη υπ’ όψιν με τέτοιο τρόπο ώστε πρωτίστως να επηρεάζει τη μεταφορά του Αγγειακού Ενδοθηλιακού Αυξητικού Παράγοντα (ΑΕΑΠ) σύμφωνα με προηγούμενες in vitro μελέτες. Τέλος, η τρίτη φάση της διδακτορικής διατριβής αφορά την παρουσίαση ενός μικρομηχανοβιολογικού μοντέλου βασισμένου στην μελέτη των Lacroix και Prendergast (2002) και εμπλουτισμένου με τους όρους που εισάγουν την επίδραση του υπερήχου στην πώρωση του οστού. Σε αυτή την κατεύθυνση συμπεριλαμβάνεται μια επαναληπτική διαδικασία η οποία συνδυάζει ένα μηχανικό μοντέλο που επιλύει το ποροελαστικό πρόβλημα και λαμβάνει υπ’ όψιν την επίδραση του μηχανικού φορτίου στον χρόνο, ένα βιολογικό μοντέλο διάχυσης για τον πολλαπλασιασμό των μεσεγχυματικών κυττάρων και το υβριδικό βιολογικό μοντέλο που αναπτύχθηκε κατά τη διάρκεια της δεύτερης φάσης. Οι καινοτόμες πτυχές της διδακτορικής διατριβής είναι α) η ανάπτυξη ενός νέου αριθμητικού μοντέλου το οποίο για πρώτη φορά προσομοιώνει τη διαδικασία της οστεοποίησης υπό την επίδραση των υπερήχων και β) η ανάπτυξη μια νέας και απλής ΜΤΟχΔ για την προσομοίωση του πολλαπλασιασμού των μεσεγχυματικών κυττάρων. Για το λόγο αυτό μπορεί να θεωρηθεί ως ένα βήμα προς την αξιολόγηση του υπερήχου στην διαδικασία πώρωσης καταγματικών οστών. Η εκτέλεση πειραματικών εφαρμογών υπερήχου σε συνδυασμό με την ανάπτυξη ενός πιο ολοκληρωμένου θεωρητικού πλαισίου μπορεί να βοηθήσει στην περαιτέρω κατανόηση του φαινομένου
Επεξεργασία σημάτων μουσικής και εφαρμογές αναγνώρισης
Authors: Ζλατίντση Αθανασία
Published: September 2021

Η διδακτορική αυτή έρευνα ασχολείται με το θέμα της ψηφιακής επεξεργασίας μουσικών σημάτων και την ανάλυσή τους με υπολογιστικές μεθόδους με στόχο την εξαγωγή χρήσιμης πληροφορίας για την αναγνώρισή τους. Συγκεκριμένα μελετάμε και αναπτύσσουμε αποτελεσματικούς αλγορίθμους, με τη χρήση μη-γραμμικών μοντέλων, για την επεξεργασία των σημάτων μουσικής, την κατανόηση μουσικών φαινομένων και τη μοντελοποίηση τους. Εστιάζουμε στη διερεύνηση και την ανάλυση των σχέσεων μεταξύ των μουσικών οργάνων για την κατανόηση της λειτουργίας και των χαρακτηριστικών τους. Εξετάζουμε τα γνωρίσματα των διαφορετικών ειδών μουσικής, ενώ επιπλέον αξιολογούμε την αποτελεσματικότητα των μη-γραμμικών μοντέλων για την ανίχνευση σημαντικών μουσικών και γενικά ακουστικών γεγονότων.Η ανάλυση αυτή συνεισφέρει στην έρευνα και στην τεχνολογία αιχμής που σχετίζεται με την αυτόματη κατηγοριοποίηση μουσικής μέσω των διαφορετικών αυτών πλαισίων, αλλά και στη δημιουργία περιλήψεων των ηχητικών σημάτων. Τέτοιες εφαρμογές στις μέρες μας συναντώνται ευρέως σε εφαρμογές από το λογισμικό υπολογιστών έως τα κινητά τηλέφωνα τρίτης γενιάς. Λόγω της πληθώρας των ηχητικών, μουσικών, αλλά και πολυμεσικών δεδομένων, η χρησιμότητα της μελέτης αυτής διαφαίνεται σε εφαρμογές όπως η αυτόματη αναζήτηση μουσικής με βάση το είδος, η αναγνώριση βασικών δομών της μουσικής, όπως για παράδειγμα τα μουσικά όργανα, και η δημιουργία περιλήψεων.Με βάση το πλαίσιο αυτό προτείνουμε νέα χαρακτηριστικά για τη μοντελοποίηση των σημάτων μουσικής. Η πειραματική αξιολόγηση τους τεκμηριώνει τη δυναμική των μεθόδων που ακολουθούμε καθώς τα αποτελέσματα παρουσιάζονται ιδιαίτερα ενθαρρυντικά. Συγκεκριμένα, η έρευνα αυτή δείχνει πως τα προτεινόμενα χαρακτηριστικά δύνανται να περιγράψουν σημαντικά φαινόμενα των μουσικών σημάτων όπως για παράδειγμα τις μικρο-μεταβολές των δομών τους. Επιπλέον, αναπαραστάσεις που βασίζονται στις μακροδομές των σημάτων επιφέρουν μείωση της πολυπλοκότητας του συστήματος κατηγοριοποίησης, εφόσον ικανοποιητικά αποτελέσματα επιτυγχάνονται με απλούστερα στατιστικά μοντέλα. Τέλος, η εισαγωγή ιδεών όπως η «μουσική» συστοιχία φίλτρων επιδεικνύει ιδιαίτερη διακριτική ικανότητα στην κατηγοριοποίηση των μουσικών σημάτων.
Essays on banking
Authors: Καραναστάσης Δημήτριος
Published: September 2021

Η διδακτορική διατριβή αποτελείται από τρία εμπειρικά άρθρα. Το πρώτο, εξερευνά το εάν η αναμενόμενη κυβερνητική υποστήριξη προς τις τράπεζες, υπονοούμενη ή σαφής, αδυνατίζει την πειθαρχία της αγοράς. Το δεύτερο, εξερευνά το εάν ο παρεμβατικός και εξωτερικός έλεγχος από πεπειραμένα και με επιρροή εξωτερικά ενδιαφερόμενα μέρη, ευνοεί μια συνετή πρακτική ορισμού δανειακών επισφαλειών από τις τράπεζες, και συνεπώς μια συνετή ακολουθούμενη λογιστική πρακτική. Το τρίτο άρθρο επεκτείνει το δεύτερο, λαμβάνοντας υπόψη το ρόλο του θεσμικού και κοινωνικού περιβάλλοντος σε ένα παγκόσμιο πλαίσιο. Τα αποτελέσματα των τριών εμπειρικών άρθρων είναι υποστηρικτικά της εννοιολογικής κατεύθυνσης, κατά την οποία η πειθαρχία της αγοράς δύναται να ενισχύσει την χρηματοπιστωτική σταθερότητα.
Μελέτη της επίδρασης της ρύπανσης του περιβάλλοντος στην υγεία
Authors: Εβρένογλου Λευκοθέα
Published: September 2021

Η περιοχή μελέτης αφορά το βόρειο τμήμα της λεκάνης του Κηφισού ποταμού, ηοποία χαρακτηρίζεται από ανθρωπογενείς δραστηριότητες και ένα πυκνό οδικό δίκτυο.Αυτή η έρευνα έχει ως στόχο την εκτίμηση των επιπτώσεων της ρύπανσης τουπεριβάλλοντος σε υγιή παιδιά ηλικίας 11 και 12 ετών, που ζουν στο βόρειο τμήμα τουΚηφισού ποταμού, μέσω του προσδιορισμού των συγκεντρώσεων βαρέων μετάλλωνστο τριχωτό της κεφαλής και την εκτίμηση της κατάστασης του ρινικού βλεννογόνου.Εκτιμήθηκαν οι συγκεντρώσεις αρσενικού, καδμίου, υδραργύρου, μολύβδου καινικελίου, τόσο στο νερό του Κηφισού, όσο και στο τριχωτό της κεφαλής των παιδιών.Επίσης, δείγματα ρινικού βλεννογόνου εξετάστηκαν με στόχο τον προσδιορισμό τωνιστοπαθολογικών αλλαγών υγιών παιδιών σε σχέση με τον τόπο κατοικίας τους στολεκανοπέδιο. Τα δεδομένα της λεκάνης απορροής ψηφιοποιήθηκαν και αποθηκεύτηκανσε μια γεωγραφική βάση δεδομένων. Συνολικά καταγράφηκαν 470 βιομηχανίες -βιοτεχνίες στην περιοχή μελέτης.Τα αποτελέσματα υποδηλώνουν ότι τα παιδιά που ζουν στο δήμο της Κηφισιάς είναιεκτεθειμένα σε υψηλότερες συγκεντρώσεις βαρέων μετάλλων σε σχέση με Φιλαδέλφειακαι Κρυονέρι. Διαταραχή τόσο του προσανατολισμού, όσο και του κάθετου άξονα προςτην βασική μεμβράνη, απώλεια κροσσών, μεγάλη παρουσία βλέννας και πλακώδουςμετάπλασης ήταν οι σημαντικότερες παρατηρούμενες αλλαγές του αναπνευστικούρινικού βλεννογόνου. Στατιστικά σημαντική συσχέτιση παρατηρήθηκε μεταξύ τηςέκφρασης της p53 και του ki-67 (p=0,027) και της p53 με την πλακώδη μετάπλαση(p=0,027). Η θετική έκφραση του CD8 σχετίστηκε κυρίως με την θετική έκφραση τηςp53 (p=0,049), με την θετική έκφραση του ki-67 (p=0,005) και με την θετική έκφρασητης bcl-2 (p=0,010). Όσον αφορά τα μορφολογικά χαρακτηριστικά, η μεγάλου βαθμούπλακώδης μετάπλαση σχετίζεται με την θετική έκφραση του CD8 (p=0,022) και με τηνπαρουσία λεμφοκυττάρων.Τροποσφαιρικό όζον και αιωρούμενα σωματίδια (PM) με αεροδυναμικό μέγεθοςμικρότερο των 10 μm (PM10) και των 2,5 μm (PM2,5) παρουσιάζουν μεγάλησυγκέντρωση στην ατμόσφαιρα της πρωτεύουσας και η παρουσία αυτών των τοξικώνχημικών ουσιών μπορεί να παίζει σημαντικό ρόλο στις αλλαγές του ρινικούβλεννογόνου που περιγράφηκαν πριν.
Επιπολιτισμός και συμπτώματα κατάθλιψης και στρες σε νέους ενήλικους μετανάστες στην περιοχή της Αθήνας
Authors: Καρακώστα Αργυρώ
Published: September 2021

Η παρούσα διατριβή, αποτελεί μια συγχρονική μελέτη με σκοπό τον προσδιορισμό των επιπολιτισμικών διεργασιών των μεταναστών στην Ελλάδα, καθώς και τη διερεύνηση της ψυχικής υγείας των μεταναστών.Στη μελέτη συμμετείχαν 206 μετανάστες πρώτης γενιάς και 81 Έλληνες, ηλικίας 18-44 ετών που κατοικούν στην περιοχή της Αθήνας. Από την ανάλυση κατά συστάδες προέκυψαν τέσσερα επιπολιτισμικά προφίλ: το προφίλ της περιθωριοποίησης (35,78%), της εναρμόνισης (24,51%), του διαχωρισμού (23,04%) και της αφομοίωσης (16,67%). Η στρατηγική της εναρμόνισης παρουσιάζει τα καλύτερα αποτελέσματα στη ψυχική υγεία, ενώ το προφίλ της περιθωριοποίησης, τα χειρότερα. Ο επιπολασμός της κατάθλιψης ήταν 57% για τους Έλληνες και 68,6% για τους μετανάστες, οι οποίοι παρουσιάζουν αυξημένο κίνδυνο να εμφανίσουν συμπτώματα κατάθλιψης σε σύγκριση με τους Έλληνες. Το μικρότερο διάστημα κατοχής νομιμοποιητικών εγγράφων, χρόνος παραμονής και προσλαμβανόμενο στρες σχετίζονται θετικά με την εμφάνιση συμπτωμάτων κατάθλιψης, ενώ το αυξημένο συνεχόμενο διάστημα εργασίας στην Ελλάδα, η γνώση και η χρήση της ελληνικής γλώσσας, και η επαφή με τους Έλληνες, αρνητικά Δεν παρουσιάστηκε στατιστικά σημαντική διαφορά ανάμεσα στους Έλληνες και τους μετανάστες όσον αφορά το προσλαμβανόμενο στρες. Το ανδρικό φύλο, η κατοχή άδειας παραμονής, η μικρή ηλικία (18-24 ετών), η αφομοίωση και η χρήση των ελληνικών σχετίζονταν με μειωμένο προσλαμβανόμενο στρες.
Η επίδραση της δημιουργικής κίνησης και του αυτοσχέδιου παιχνιδιού στην αυτοαποτελεσματικότητα για άσκηση και τα εσωτερικά κίνητρα μαθητών/τριών 4ης τάξης δημοτικού σχολείου
Authors: Ρέππα Γλυκερία
Published: September 2021

Σκοπός της παρούσας διδακτορικής διατριβής είναι να ερευνήσει κατά πόσο ένα πρόγραμμα δημιουργικής κίνησης και αυτοσχέδιου παιχνιδιού (Δ.Κ.Α.Π.) επηρεάζει την αυτο-αποτελεσματικότητα για άσκηση και τα εσωτερικά κίνητρα (ευχαρίστηση-ενδιαφέρον, προσπάθεια-σημαντικότητα και αντιλαμβανόμενη ικανότητα) μαθητών/τριών 4ης τάξης δημοτικού σχολείου. Για το σκοπό αυτό ένα δείγμα 130 παιδιών επιλέχθηκε και χωρίστηκε σε δύο ομάδες: την πειραματική ομάδα (N1=61) και την ομάδα ελέγχου (N2=69). Η πειραματική ομάδα έκανε 14 ώρες το πρόγραμμα της Δ.Κ.Α.Π., ενώ η ομάδα ελέγχου έκανε 14 ώρες ελεύθερης κινητικής δραστηριότητας. Η σημαντικότητα της έρευνας εντοπίζεται στο γεγονός ότι το πρόγραμμα Δ.Κ.Α.Π. είναι εμπλουτισμένο με στοιχεία δημιουργικής κίνησης, θεατρικού, αυτοσχέδιου και κινητικού παιχνιδιού και διδάχθηκε σε σχολικές συνθήκες. Για τη μέτρηση των εξαρτημένων μεταβλητών χρησιμοποιήθηκαν τα ερωτηματολόγια της αυτο-αποτελεσματικότητας για άσκηση και των εσωτερικών κινήτρων, τα οποία δόθηκαν στην αρχή και στο τέλος της παρέμβασης. Τα αποτελέσματα της πολυπαραγοντικής ανάλυσης διακύμανσης επαναλαμβανόμενων μετρήσεων (RM-ANOVA) έδειξαν ότι η αυτο-αποτελεσματικότητα για άσκηση στην πειραματική ομάδα αυξήθηκε στατιστικώς σημαντικά, ενώ στην ομάδα ελέγχου έμεινε αμετάβλητη. Όσον αφορά τα εσωτερικά κίνητρα και οι δύο ομάδες είχαν στατιστικώς σημαντική αύξηση των τιμών των εσωτερικών κινήτρων με την ομάδα ελέγχου όμως να υπερτερεί σε σχέση με την πειραματική ομάδα. Αναλυτικότερα, όσον αφορά τον παράγοντα ευχαρίστηση-ενδιαφέρον, τα αποτελέσματα έδειξαν ότι, ενώ η ομάδα ελέγχου είχε στατιστικώς σημαντική αύξηση, η πειραματική ομάδα έδειξε μία αυξητική τάση, η οποία, όμως, δεν ήταν στατιστικώς σημαντική. Ο παράγοντας προσπάθεια-σημαντικότητα αυξήθηκε σημαντικά και στις δύο ομάδες, με την ομάδα ελέγχου να εμφανίζει μεγαλύτερη αύξηση από την πειραματική ομάδα. Τέλος, ο παράγοντας αντιλαμβανόμενη ικανότητα έμεινε αμετάβλητος και στις δύο ομάδες. Συμπερασματικά, τα αποτελέσματα της έρευνας έδειξαν ότι το πρόγραμμα Δ.Κ.Α.Π. είχε στατιστικώς σημαντική επίδραση στην αυτo-αποτελεσματικότητα για άσκηση, στα εσωτερικά κίνητρα ως σύνολο και στην προσπάθεια-σημαντικότητα. Επίσης, όσον αφορά την ευχαρίστηση-ενδιαφέρον υπήρχε μια τάση για αύξηση, ενώ η αντιλαμβανόμενη ικανότητα παρέμεινε αμετάβλητη. Η επίδρασή της Δ.Κ.Α.Π. στα εσωτερικά κίνητρα χρειάζεται περαιτέρω διερεύνηση. Ίσως η διερεύνηση αυτή θα πρέπει να συνδυαστεί με την εξέταση και άλλων παραγόντων.
Ανάπτυξη και εφαρμογή μετρητικών και υπολογιστικών μεθοδολογιών για την αξιολόγηση ενεργειακής απόδοσης δομικών στοιχείων με ιδιότητες αλλαγής φάσης
Authors: Μανδηλαράς Ιωάννης
Published: September 2021

Η παρούσα διατριβή εξετάζει τον πειραματικό χαρακτηρισμό και την αριθμητικήμοντελοποίηση δομικών στοιχείων ενισχυμένων με Υλικά Αλλαγής Φάσης (ΥΑΦ). Από τιςαρχές της δεκαετίας του 1980, το ενδιαφέρον σχετικά με την τεχνολογία των ΥΑΦ συνεχώςαυξάνεται και συχνά τα ΥΑΦ αναφέρονται ως «μία από τις πιο προηγμένες ενεργειακέςτεχνολογίες για την ενίσχυση της ενεργειακής αποδοτικότητας και της βιωσιμότητας τωνκτιρίων». Ωστόσο, μέχρι και σήμερα τα δομικά υλικά με ΥΑΦ τυγχάνουν διστακτικήςαποδοχής από τον κατασκευαστικό κλάδο. Στην παρούσα διατριβή αναλύονται οι λόγοι.Οι πειραματικές και υπολογιστικές μέθοδοι που εξετάζονται, βασίζονται στην καινοτόμοιδέα της Δυναμικής Συσκευής Μέτρησης Ροής Θερμότητας (ΔΣΜΡΘ). Τα κύρια οφέλη τηςΔΣΜΡΘ συνίστανται στην ικανότητά της να αναλύει δοκίμια δομικών υλικών με ΥΑΦσχετικά μεγάλου μεγέθους. Ξεκινώντας με μια βασική θεωρητική ανάλυση της ΣυσκευήςΜέτρησης Ροής Θερμότητας (ΣΜΡΘ) σε στατική αλλά και δυναμική λειτουργία, αναλύθηκανοι κύριες πηγές μετρητικών σφαλμάτων και οι διαδικασίες βαθμονόμησης. Συγκεκριμένα,προσδιορίστηκε η συσχέτιση μεταξύ των μετρητικών σφαλμάτων και των βασικώνσχεδιαστικών και λειτουργικών παραμέτρων της συσκευής.Με βάση τη θεωρητική ανάλυση, κατασκευάστηκε μια μικρή συσκευή διαστάσεων200mm x 200mm. Ο συνδυασμός του μικρού μεγέθους με τη θερμοηλεκτρική τεχνολογία γιατον έλεγχο της θερμοκρασίας των πλακών οδήγησε σε μία συσκευή χαμηλού κόστους αλλάμεγάλης ακρίβειας. Επιπρόσθετα, δυναμικές και στατικές μετρήσεις με τη νέα συσκευήεπιβεβαίωσαν την υψηλή ακρίβειά της σύμφωνα με τις θεωρητικές εκτιμήσεις.Με τη χρήση της νέας συσκευής εξετάστηκαν νέες μέθοδοι πειραματικού χαρακτηρισμούκαι διερευνήθηκαν νέα δομικά υλικά με ΥΑΦ. Συγκεκριμένα, εξετάστηκε ένα νέο μίγμασκυροδέματος με μικροσφαιρίδια ΥΑΦ και ένα ελαφροβαρές δομικό στοιχείο πουπεριελάμβανε μία δομική σανίδα σταθεροποιημένου σχήματος ΥΑΦ. Οι δυναμικές μετρήσειςαυτών των υλικών κατέδειξαν την ικανότητα της συσκευής στη μέτρηση ανομοιογενώνμιγμάτων και στην ανάλυση της θερμικής συμπεριφοράς σε ρεαλιστικές οριακές συνθήκες.Η συσκευή αποδείχτηκε εξαιρετικά ακριβής και αξιοποιήθηκε περαιτέρω σε μία νέαπροσέγγιση μοντελοποίησης των ΥΑΦ. Η νέα μέθοδος χρησιμοποιεί έναν αλγόριθμοβελτιστοποίησης που συγκρίνει τα πειραματικά αποτελέσματα της θερμικής απόκρισης ενόςδομικού στοιχείου με ΥΑΦ με τις προβλέψεις ενός αριθμητικού μοντέλου που βασίζεται στηνμέθοδο της φαινόμενης θερμοχωρητικότητας. Ο αλγόριθμος είναι ικανός να παρέχει τιςβέλτιστες συναρτήσεις φαινόμενης θερμοχωρητικότητας για τις διεργασίες τήξης καιστερεοποίησης του ΥΑΦ. Αυτό βελτιώνει σημαντικά τις προβλέψεις του μοντέλου.
Ανάπτυξη εργαστηριακών μεθοδολογιών διακρίβωσης ψηφιακών γεωδαιτικών οργάνων
Authors: Νικολίτσας Κωνσταντίνος
Published: September 2021

Στη διατριβή αυτή αναπτύσσεται μία νέα εργαστηριακή μεθοδολογία διακρίβωσης των ψηφιακών γεωδαιτικών οργάνων, με στόχο το γρήγορο και αξιόπιστο έλεγχο της ορθής λειτουργίας των ολοκληρωμένων γεωδαιτικών σταθμών και των συστημάτων προσδιορισμού υψομετρικών διαφορών με τη χρήση χωροβάτη και σταδίας.
Μελέτη της συσχέτισης των πολυμορφισμών στα microRNAs με τις ιδιοπαθείς φλεγμονώδεις νόσους του εντέρου
Authors: Σταμάτης Κωνσταντίνος
Published: September 2021

Διαταραχή του προτύπου έκφρασης και δομικές μεταβολές των miRNAs θεωρείται ότι συμμετέχουν στη φλεγμονώδη διαδικασία και στην ανάπτυξη του καρκίνου. Έχει προταθεί ότι συχνοί μονονουκλεοτιδικοί πολυμορφισμοί σε miRNAs συσχετίζονται με την ανάπτυξη ευπάθειας σε αρκετές νόσους. Στην παρούσα μελέτη αξιολογήσαμε τους συσχετισμούς μεταξύ δύο μονονουκλεοτιδικών πολυμορφισμών (rs2910164 και rs11614913 στα miRNAs miR-146a και miR-196a2, αντιστοίχως), και το κίνδυνο ανάπτυξης φλεγμονωδών νόσων του εντέρου σε ένα ελληνικό πληθυσμό. Έγινε γονοτυπική ανάλυση των πολυμορφισμών rs2910164 και rs11614913 σε 242 ασθενείς με νόσο του Crohn, 210 ασθενείς με ελκώδη κολίτιδα, και 300 υγιείς μάρτυρες. Δεν ανιχνεύθηκαν στατιστικά σημαντικές διαφορές στο γονότυπο ή στην κατανομή των αλληλίων του μονονουκλεοτιδικού πολυμορφισμού rs2910164 μεταξύ της ομάδας των ασθενών με ελκώδη κολίτιδα και της ομάδας ελέγχου. Παρ’ όλα αυτά, στατιστικά σημαντικές διαφορές ανιχνεύθηκαν στο γονότυπο ή στην κατανομή των αλληλίων του πολυμορφισμού rs2910164 μεταξύ της ομάδας των ασθενών με νόσο του Crohn και της ομάδας ελέγχου (Ρ<0,0001 και Ρ<0,0001, αντιστοίχως). Όσον αφορά στον πολυμορφισμό rs11614913, δεν ανιχνεύθηκαν στατιστικά σημαντικές διαφορές στο γονότυπο ή στην κατανομή των αλληλίων μεταξύ της ομάδας των ασθενών με νόσο του Crohnκαι της ομάδας ελέγχου, ενώ ο γονότυπος ΤΤ και το Τ αλλήλιο φαίνεται ότι ασκούν προστατευτική δράση έναντι της ανάπτυξης ελκώδους κολίτιδας (Ρ=0,017 και Ρ=0,007, αντιστοίχως). Η παρουσία των πολυμορφισμών rs2910164 και rs11614913 δεν επηρεάζουν το φαινότυπο της νόσου. Τα αποτελέσματα μας δείχνουν ότι ο πολυμορφισμός rs2910164 διαδραματίζει ένα βασικό ρόλο στην ανάπτυξη γενετικής ευπάθειας για τη νόσο του Crohn αλλά όχι και για την ελκώδη κολίτιδα, ενώ ο πολυμορφισμός rs11614913 ασκεί προστατευτική επίδραση απέναντι στην ανάπτυξη ελκώδους κολίτιδας, τουλάχιστον στον πληθυσμό που μελετήσαμε. Απαιτούνται περαιτέρω μελέτες ώστε να επιβεβαιωθούν τα παραπάνω ευρήματα σε μεγαλύτερες σειρές ασθενών, καθώς και σε ασθενείς με διαφορετική εθνική καταγωγή